TIDLOR วิ่ง 4% โบรกฯคาดกำไรปีนี้ทะลุ 3 พันลบ. รายได้ดบ.–สินเชื่อหนุน ลุ้นเข้า MSCI
TIDLOR บวก 4% โบรกฯคาดกำไรปีนี้ทะลุ 3 พันลบ. รายได้ดบ.–สินเชื่อหนุน ส่วน NPL ยังบริหารจัดการได้ใกล้เคียงกลุ่มฯ ในระยะกลาง - ยาว มีโอกาสเข้า MSCI แนะนำ “ซื้อ” ราคาเป้าหมาย 50 บ. 
30 ส.ค. 2564

ผู้สื่อข่าวรายงานว่าวันนี้ (30 ส.ค.2564) ราคาหุ้นบริษัท เงินติดล้อ จำกัด (มหาชน) หรือ TIDLOR ปิดตลาด อยู่ที่ระดับ 40.00 บาท เพิ่มขึ้น 1.50 บาท หรือ 3.90% โดยทำจุดสูงสุดที่ 40.25 บาท และทำจุดต่ำสุดที่ 38.25 บาท ด้วยมูลค่าการซื้อขาย 1.22 พันล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (24 ส.ค.2564) โดยคาดกำไรปี 2564 ที่ 3.10 พันล้านบาท เพิ่มขึ้น 30% จากงวดเดียวกันของปีก่อน และโตสูงต่อเนื่อง 29% ในปี 2565 จากการเพิ่มทั้งรายได้ดอกเบี้ย และที่ไม่ใช่ดอกเบี้ย ส่วน NPL ยังบริหารจัดการได้ใกล้เคียงกลุ่มฯ ในระยะสั้นกำไรไตรมาส 3/2564 คาดกำไรลดลงจากงวดเดียวกันของปีก่อนและลดลงจากไตรมาสก่อน แต่เป็นภาพเดียวกับกลุ่มฯ จากรายได้ลดและผลขาดทุน ECL เพิ่มขึ้น
ขณะเดียวกันราคาหุ้นปรับลงมาใกล้เคียงราคา IPO แล้ว โดย P/BV เหลือ +- 4.00 ต่ำกว่ากลุ่มแต่มีแนวโน้มกำไรดีกว่า เป็นจุดซื้อสะสมที่ดี และได้เปรียบเชิงต้นทุน อีกทั้งทางฝ่ายวิจัยมองกนง.มีโอกาสลดดอกเบี้ยลง 0.25% ในรอบหน้าเดือนก.ย.นี้ โดย TIDLOR รับประโยชน์สูงสุดในกลุ่มจำนำทะเบียนนับเป็นอีกหุ้นน่าสนใจลงทุน นอกจากนี้ยังอยู่ในอุตสาหกรรมที่เติบโตตามโครงสร้างของประเทศและมีธุรกิจประกันที่เติบโตแรงเช่นกัน ซึ่งในระยะกลาง – ยาว มีโอกาสเข้า MSCI ทั้งนี้แนะนำ “ซื้อ” ราคาเป้าหมาย 50 บาท
 
 